
	COMISIA JURIDICĂ,

DE DISCIPLINĂ ŞI IMUNITĂŢI
	
	                   București, 9 februarie 2022
                   Nr.4c-13/77/15.02.2022
                   PLx. 45/2022


A V I Z 

asupra

Proiectului de Lege pentru ratificarea Acordului între Guvernul României şi Guvernul Republicii Moldova privind recunoaşterea reciprocă a diplomelor, certificatelor şi titlurilor ştiinţifice, semnat la Bucureşti, la 23 noiembrie 2021
În conformitate cu prevederile art.95 din Regulamentul Camerei Deputaților, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre avizare cu Proiectul de Lege pentru ratificarea Acordului între Guvernul României şi Guvernul Republicii Moldova privind recunoaşterea reciprocă a diplomelor, certificatelor şi titlurilor ştiinţifice, semnat la Bucureşti, la 23 noiembrie 2021, trimis cu adresa nr. PLx. 45 din 15 februarie 2022, înregistrat la Comisia juridică, de disciplină și imunități sub nr.4c-13/77 din 15 februarie 2022.

Camera Deputaților este prima Cameră sesizată, în conformitate cu  dispoziţiile art.75 alin.(1) din Constituţia României, republicată, şi ale art.92 alin. (8) pct.1 din Regulamentul Camerei Deputaților, republicat, cu modificările şi completările ulterioare.
Proiectul de lege are ca obiect de reglementare ratificarea Acordului între Guvernul României și Guvernul Republicii Moldova privind recunoașterea reciprocă a diplomelor, certificatelor și titlurilor științifice, semnat la București, la 23 noiembrie 2021. Astfel, perioadele de studii din învățământul preuniversitar și universitar din România și din Republica Moldova confirmate prin documente școlare, se recunosc pe teritoriul statului celeilalte Părți. Actele de studii, diplomele sau certificatele de absolvire, atestatele se recunosc conform prevederilor specifice din Acord. Recunoașterea profesională și încadrarea în activitatea profesională se fac conform legislației naționale în vigoare pe teritoriul statului fiecărei Părți. Acordul este încheiat pentru o perioadă de 5 ani și se prelungește automat, pe perioade de câte un an, dacă niciuna dintre Părți nu va notifica intenția sa de a-l denunța, cu cel puțin 6 luni înainte de expirarea termenului respectiv.
În ședința desfășurată în sistem mixt din data de 8 martie 2022, potrivit art.62 și 131 alin.(1) din Regulamentul Camerei Deputaților, republicat, cu modificările şi completările ulterioare, membrii Comisiei juridice, de disciplină și imunități au examinat inițiativa legislativă supusă avizării, expunerea de motive şi au avut în vedere şi avizul favorabil al Consiliului Legislativ, transmis prin adresa cu nr.114 din 8 februarie 2022.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a inițiativei legislative.
În raport de obiectul și conținutul reglementării, proiectul de Lege face parte din categoria legilor ordinare.

